<classify> Kocha huyo aliyechukua nafasi ya Rogasian Kaijage aliyembwaga manyanga mwishoni mwa mwezi uliopita, alisema ameita wachezaji 30 lakini huenda kuna ambao hawakutajwa na wapo wenye uwezo wasikate tamaa wana nafasi ya kujitokeza kwa ajili ya kuangaliwa.Kikosi cha wachezaji 30 mwishoni mwa wiki iliyopita kilianza kambi ya maandalizi iliyoko Karume kujiandaa na mchezo wa kimataifa dhidi ya Zimbabwe utakaochezwa Machi 4, mwaka huu, Dar es Salaam.Akizungumza na gazeti hili jana, Nasra alisema mchujo kwa ajili ya wachezaji watakaocheza mechi dhidi ya Zimbabwe utaanza rasmi Februari 20.Tumeita wachezaji 30 lakini tunaamini pengine kuna ambao hatujawaita lakini ni wazuri wajitokeze kwa kuwa sijafanya mchujo wa mwisho, natarajia kuwaandaa kisha baadaye nitataja kikosi cha kwanza, alisema.Katika hatua nyingine, Nasra alisema ikiwa Shirikisho la Soka Tanzania TFF litawapa nafasi ya kucheza mechi ya kimataifa kabla ya mchezo huo wa Zimbabwe watajiweka vizuri zaidi.Iwapo Twiga Stars itafanikiwa kuifunga Zimbabwe katika mchezo wa kwanza na ule wa marudiano utakaochezwa Machi 19, mwaka huu itacheza mchezo mwingine kati ya Namibia na Zambia.Kama itashinda michezo yote itakuwa imejihakikishia nafasi ya kufuzu kwa fainali za mataifa ya Afrika zitakazochezwa Morocco baadae mwaka huu. Kwa mujibu wa Nasra, uwezo wa kufanya vizuri upo ikiwa ataungwa mkono na wadau mbalimbali katika kuisaidia timu kutimiza malengo yake.  <topic>: MICHEZO 